Vier in hof ná SAUK-rooftogSkermskoot uit die video Vier verdagtes verskyn na verwagting Maandag in die Johannesburg-landdroshof nadat hulle glo verlede week SAUK-joernaliste buite die Milpark-hospitaal in die stad beroof het. Die verdagtes is Donderdagaand in hegtenis geneem. “Twee van die verdagtes word positief verbind met die rooftog en twee mense is in hegtenis geneem nadat hulle glo van die gesteelde ware gekoop het,” het kol. Noxolo Kweza, woordvoerder van die polisie, vroeër gesê. Die verslaggewers Vuyo Mvoko en Chriselda Lewis het Dinsdagaand gereedgemaak vir ŉ regstreekse uitsending om te berig oor die Zambiese president Edgar Lungu se aankoms by die hospitaal. Die kameras het reeds gerol en die gesigte van die verdagtes is duidelik sigbaar. Volgens Mvoko het een van die mans hom met ŉ vuurwapen gedreig toe hy nie dadelik sy selfoon vir hulle wou gee nie. Die beeldmateriaal wys hoe twee mans hom dreig. Volgens Kweza is nie een van die mense wat in hegtenis geneem is Suid-Afrikaners nie. Hy het gesê die beloning van R100 000 wat uitgeloof is, het die ondersoek baie gehelp. “Ons versoek ook enige ander mense wat in die omgewing van Milpark-hospitaal beroof is om na vore te kom.” Hy het gesê dit is moontlik dat die eiendom waarop hulle by die verdagtes beslag gelê het aan ander slagoffers behoort. Klik hier om alle vorige berigte oor die SAUK op Maroela Media te lees en die video van die voorval te sien.